Predlog SKLEP SVETA o finančnih prispevkih držav članic v Evropski razvojni sklad za financiranje tretjega obroka za leto 2012 /* COM/2012/0597 final - 2012/0289 (NLE) */





OBRAZLOŽITVENI MEMORANDUM 1. OZADJE PREDLOGA Ta predlog se v skladu s členom 57(5) finančne uredbe za 10. ERS nanaša na znesek tretjega obroka prispevkov za leto 2012 („n+1“ v smislu postopkov iz navedenega člena). Svet mora o tem predlogu Komisije odločiti najpozneje v 21 koledarskih dneh po njegovi predložitvi, države članice pa morajo plačati tretji obrok prispevkov najpozneje v 21 koledarskih dneh po datumu, ko so bile uradno obveščene o sklepu Sveta. 2. PRAVNI ELEMENTI PREDLOGA V skladu s členom 57(7) finančne uredbe za 10. ERS sta natančno določena znesek, ki ga upravlja Komisija, in znesek, ki ga upravlja EIB. V skladu s členom 145 finančne uredbe za 10. ERS EIB Komisiji sporoči posodobljene ocene obveznosti in plačil za instrumente, ki jih upravlja. Člen 58(2) finančne uredbe za 10. ERS določa, da se pri pozivih za prispevke najprej porabijo zneski, določeni v prejšnjih ERS, in sicer eden za drugim. Pri pozivih za prispevke v okviru tega predloga gre zato za zneske iz 10. ERS za Komisijo in iz 9. ERS za EIB. Člen 60 finančne uredbe za 10. ERS določa, da mora država članica, ki ni pravočasno plačala obroka prispevkov, plačati obresti za neplačani znesek; način plačila obresti je urejen v istem členu. 2012/0289 (NLE) Predlog SKLEP SVETA o finančnih prispevkih držav članic v Evropski razvojni sklad za financiranje tretjega obroka za leto 2012 SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 217 Pogodbe, ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP-ES in o dodelitvi finančne pomoči čezmorskim državam in ozemljem, za katere se uporablja četrti del Pogodbe ES[1], ter zlasti člena 7 Notranjega sporazuma, ob upoštevanju Uredbe Sveta (ES) št. 215/2008 z dne 18. februarja 2008 o finančni uredbi, ki se uporablja za 10. Evropski razvojni sklad (v nadaljnjem besedilu: finančna uredba za 10. ERS)[2], ter zlasti člena 57(5) Uredbe, ob upoštevanju predloga Komisije, ob upoštevanju naslednjega: (1) V Sklepu Sveta 12344/12 z dne 23. julija 2012 o finančnih prispevkih držav članic za financiranje Evropskega razvojnega sklada v letu 2012 (drugi obrok za leto 2012)[3] je letni znesek prispevkov držav članic v ERS za leto 2012 določen na 2 600 000 000 EUR za Komisijo in 280 000 000 za EIB. (2) Komisija v skladu s postopkom iz člena 57(5) finančne uredbe za 10. ERS do 10. oktobra 2012 v predlogu določi znesek tretjega obroka prispevkov za leto 2012 in posamezne prispevke držav članic. (3) V skladu s prvim odstavkom člena 145 finančne uredbe za 10. ERS je Evropska investicijska banka Komisiji sporočila posodobljene ocene obveznosti in plačil za instrumente, ki jih upravlja. (4) Člen 58(2) finančne uredbe za 10. ERS določa, da se pri pozivih za prispevke najprej porabijo zneski, določeni v prejšnjih ERS. Zato bi bilo treba sredstva za EIB zahtevati iz 9. ERS. (5) Svet bi moral o predlogu Komisije odločiti najpozneje v 21 koledarskih dneh po njegovi predložitvi, države članice pa bi morale plačati tretji obrok prispevkov najpozneje v 21 koledarskih dneh po datumu, ko so bile uradno obveščene o sklepu Sveta – SPREJEL NASLEDNJI SKLEP: Člen 1 Skupni znesek tretjega obroka za leto 2012 se določi na 280 000 000 EUR. Posamezni prispevki v ERS, ki jih države članice plačajo Komisiji in Evropski investicijski banki v okviru tretjega obroka za leto 2012, so prikazani v razpredelnici v Prilogi. Člen 2 Ta sklep je naslovljen na države članice. V Bruslju, Za Svet Predsednik PRILOGA [1] UL L 247, 9.9.2006, str. 32. [2] UL L 78, 19.3.2008, str. 1. [3] Dokument Sveta 12344/12.